แนะกลุ่มเสี่ยงที่ยังรับวัคซีนไม่ครบ ไม่ควรเข้าไปในสถานที่ปิด แออัด เลี่ยงใช้บริการสาธารณะ
นพ.โอภาส การย์กวินพงศ์ อธิบดีกรมควบคุมโรค กล่าวว่า สถานการณ์โรควิด -19 ของไทย ผู้ป่วยและเสียชีวิตลดลงต่อเนื่อง ขณะที่การฉ๊ดวัคซีนยังคงเพิ่มขึ้น ล่าสุดฉีดแล้ว 103,439,403 โดส ครอบคลุมเข็ม 1 ร้อยละ 71 เข็ม 2 ครอบคลุมร้อยละ 63.5 และเข็ม 3 เพิ่มขึ้นเร็วจนครอบคลุมแล้ว ร้อยละ 9.1 หรือ 6,558,103 ราย อย่างไรก็ตาม ยังพบมีกลุ่มเสี่ยง ราวร้อยละ 10 ไม่ยอมรับการฉีดวัคซีน ทั้งผู้สูงอายุ ผู้ป่วย 7 โรคเรื้องรัง และหญิงตั้งครรภ์ จึงขอความร่วมมือประชาชนที่กลับภูมิลำเนาช่วงปีใหม่ หากพบญาติที่เป็นกลุ่มเสี่ยงยังไม่ได้รับวัคซีนขอให้พาไปรับวัคซีนทันที โดยไม่ต้องกังวลกับผลข้างเคียงของวัคซีน เพราะผลการฉีดทั่วโลกยืนยันปลอดภัย ไทยก็ฉีดไปกว่า 100 ล้านโดส พบผู้เสียชีวิตจากวัคซีนจริงๆ มีเพียง 3-4 รายเท่านั้น สถานการณ์โควิดของไทยขณะนี้ ทุกอย่างยังเป็นไปตามคาดการณ์ แต่หลังปีใหม่จะมีประกาศมาตรการอีกครั้งตามสถานการณ์ อย่างไรก็ตาม ขณะนี้กระทรวงสาธารณสุขยังแจ้งเตือนสถานการณ์โควิดอยู่ที่ระดับ 3 ดังนั้นช่วงนี้ทุกคนแม้จะฉีดวัคซีนครบตามเกณฑ์แล้วก็ยังควรหลีกเลี่ยงการเข้าไปรวมตัวแออัดในสถานที่ระบบปิด (ห้องแอร์) หากเป็นกลุ่มเสี่ยงที่รับวัคซีนไม่ครบตามเกณฑ์ไม่ควรเข้าไปในพื้นที่เสี่ยงเด็ดขาด พื้นที่ปิดระบบระบายอากาศไม่ดีจะมีการแพร่ในอากาศได้ อย่างที่พบในคลัสเตอร์นักศึกษามหาวิทยาลัยแห่งหนึ่งกินเหล้าร่วมกันในร้านคล้ายผับ ใน กทม.ที่เป็นห้องแอร์อากาศถ่ายเทไม่ดี พบติดเชื้อกันรวม 52 ราย เมื่อไปตรวจสภาพแวดล้อมในร้านพบซากเชื้อในเครื่องปรับอากาศ ทำให้เห็นว่าระบบระบายอากาศสำคัญ ร้านที่ไม่ทำตามมาตรการ Covid Free setting ไม่เปิดประตูหน้าต่างระบายอากาศ พื้นที่ปิดตลอดหากมีกิจกรรมเสี่ยงถอดหน้ากากรวมตัวหนาแน่น จากปกติเชื้อกระจายทางละอองฝอยน้ำลายก็กลายเป็นกระจายในอากาศได้ กลุ่มเสี่ยงที่รับวัคซีนไม่ครบไม่ควรเข้าไปในสถานที่เสี่ยงนี้ รวมถึงหลีกเลี่ยงการเดินทางโดยรถขนส่งสาธารณะด้วย ส่วนการเข้า-ออกประเทศ หากเป็นกลุ่มเสี่ยงรับวัคซีนยังไม่ครบตามเกณฑ์ให้งดไปต่างประเทศ ส่วนคนทั่วไปให้เลี่ยงการเดินทาง เดินทางเท่าที่จำเป็น